b'\n_START_ARTICLE_\nWilhelm Lehmann\n_START_SECTION_\nUddannelse\n_START_PARAGRAPH_\nHan var s\xc3\xb8n af konferensr\xc3\xa5d Martin Lehmann. Han udn\xc3\xa6vntes til landkadet i 1833 og \xc3\xa5ret efter til sekondl\xc3\xb8jtnant \xc3\xa0 la suite ved Oldenborgske Infanteriregiment med anciennitet af 1. februar 1834; 1835 afgik han fra Landkadetkorpset og tr\xc3\xa5dte i nummer ved regimentet. 1838-40 og 1842-44 var han elev p\xc3\xa5 Den kongelige milit\xc3\xa6re H\xc3\xb8jskole; 1839 forfremmedes han til premierl\xc3\xb8jtnant af infanteriet, og fra 1840-42 gjorde han tjeneste ved f\xc3\xb8rn\xc3\xa6vnte regiment.\n_START_SECTION_\nKarriere som telegrafpion\xc3\xa9r\n_START_PARAGRAPH_\nVed afgangen fra H\xc3\xb8jskolen i 1844 forsattes han til Ingeni\xc3\xb8rkorpset som premierl\xc3\xb8jtnant og var fra 1844-48 ansat ved f\xc3\xa6stnings- og bygningstjenesten i K\xc3\xb8benhavn, 1845-69 bestyrer af de milit\xc3\xa6re bygningsarbejder p\xc3\xa5 Bornholm og 1845-55 tillige af arbejderne i Frederiksv\xc3\xa6rk og N\xc3\xa6stved. Samtidig fungerede han i 1847-48 som adjudant ved Ingeni\xc3\xb8rkorpset og i 1848 som adjudant hos krigsminister A.F. Tscherning. I slutningen af 1848 overgik han til ingeni\xc3\xb8rdetachementet p\xc3\xa5 Als, og i for\xc3\xa5ret 1849 forestod han anl\xc3\xa6gget af optiske telegraflinjer fra S\xc3\xb8nderborg til Nyborg og Fredericia, som sattes i forbindelse ved den best\xc3\xa5ende b\xc3\xa6lttelegraf. Samme \xc3\xa5r erholdt han f\xc3\xb8rst kaptajns karakter og udn\xc3\xa6vntes senere til kaptajn af 2. klasse; i krigsperioden gjorde han tjeneste ved feltingeni\xc3\xb8rdetachementet og deltog i Fredericias forsvar. Fra 1849-56 var han ansat ved Kongerigets Vejtjeneste, men var samtidig 1850-51 direkt\xc3\xb8r for de milit\xc3\xa6re telegrafer; 1850 udn\xc3\xa6vntes han til kaptajn af 1. klasse. Det overdroges i 1852 Ingeni\xc3\xb8rkorpset at udf\xc3\xb8re det f\xc3\xb8rste elektromagnetiske telegrafanl\xc3\xa6g her i landet, nemlig linjen Helsing\xc3\xb8r-Hamborg; arbejdet,_NEWLINE_som forestodes af Lehmann, \xc3\xa5bnedes 1. februar 1854 og afleveredes samme \xc3\xa5r til Finansministeriet. 1856-63 gjorde han tjeneste ved K\xc3\xb8benhavns fortifikation og deltog samtidig i det politiske liv som medlem af Rigsr\xc3\xa5det for 2. kreds 1857-63. I 1858 indtr\xc3\xa5dte han i en kommission, som blev nedsat for at foresl\xc3\xa5 anskaffelsen af felttelegrafmateriel, og han forestod tilvejebringelsen af det f\xc3\xb8rste materiel, som i 1863 sendtes til Dannevirkestillingen. Lehmann har s\xc3\xa5ledes haft en meget v\xc3\xa6sentlig andel i grundl\xc3\xa6ggelsen af det danske telegrafv\xc3\xa6sen, s\xc3\xa5vel det civile som det milit\xc3\xa6re._NEWLINE_Fra 1860 til Den kongelige milit\xc3\xa6re H\xc3\xb8jskoles nedl\xc3\xa6ggelse i 1868 fungerede han som l\xc3\xa6rer i tysk ved samme, og han indtr\xc3\xa5dte 1861 i en kommission, som blev nedsat med det form\xc3\xa5l at udarbejde forslag til, hvad der skulle tr\xc3\xa6de i stedet for det oph\xc3\xa6vede Landkadetakademi som uddannelsesapparat for linjeofficerer af infanteriet og kavaleriet. I krigen 1864 gjorde han tjeneste ved den aktive arm\xc3\xa9s ingeni\xc3\xb8rkommando, og efter krigen ansattes han p\xc3\xa5 ny ved K\xc3\xb8benhavns fortifikation, efter H\xc3\xa6rloven af 1867 kaldet 1. Ingeni\xc3\xb8rdirektion, hvor han forblev, indtil han 1. oktober 1869 erholdt afsked med obersts karakter. I 1870 udn\xc3\xa6vntes han til oberst af forst\xc3\xa6rkningen og blev chef for K\xc3\xb8benhavns V\xc3\xa6bnings 1. Bataljon; 8. september 1876 tog han afsked af krigstjenesten. Fra 1870-82 var han borgerrepr\xc3\xa6sentant i K\xc3\xb8benhavn, i hvilken tillidspost han udfoldede den samme iver og interesse for sin gerning som ved de \xc3\xb8vrige ham betroede hverv. Lehmann blev Ridder af Dannebrog 1851 og Dannebrogsmand 1856. Han d\xc3\xb8de 10. september 1894._NEWLINE_Lehmann optr\xc3\xa5dte hyppigt som forfatter, is\xc3\xa6r p\xc3\xa5 telegrafv\xc3\xa6senets omr\xc3\xa5de, og har s\xc3\xa5ledes navnlig forfattet adskillige artikler i blade, tidsskrifter m.m._NEWLINE_Han \xc3\xa6gtede 21. juli 1857 Adelaide Marie Antonie David (29. oktober 1832 i K\xc3\xb8benhavn \xe2\x80\x93 30. januar 1932), datter af konferensr\xc3\xa5d Christian Georg Nathan David. Hans efterlevende hustru blev alts\xc3\xa5 99 \xc3\xa5r gammel.'